SL Uradni list Evropske unije L 167/17

IZVEDBENA UREDBA KOMISIJE (EU) št. 564/2013

z dne 18. junija 2013

o pristojbinah in taksah, ki se plačujejo Evropski agenciji za kemikalije na podlagi Uredbe (EU) št. 528/2012 Evropskega parlamenta in Sveta o dostopnosti na trgu in uporabi biocidnih proizvodov

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti člena 80(1) Uredbe,

ob upoštevanju naslednjega:

(1) Treba je določiti strukturo in znesek pristojbin, ki se plačujejo Evropski agenciji za kemikalije (v nadaljnjem besedilu: Agencija), in pogoje za plačilo.

(2) Pri strukturi in zneskih pristojbin je treba upoštevati delo, ki ga mora Agencija opraviti v skladu z Uredbo (EU) št. 528/2012. Pristojbine bi bilo treba določiti na stopnji, ki bo zagotavljala, da bo prihodek iz pristojbin skupaj z drugimi viri prihodkov Agencije zadosten za kritje stroškov opravljenih storitev.

(3) Iz člena 80(3)(d) Uredbe (EU) št. 528/2012 izhaja, da je pri strukturi in znesku pristojbin treba upoštevati, ali so bile informacije predložene skupaj ali ločeno. Da bi pokazali dejansko delovno obremenitev Agencije in spodbujali skupno predložitev podatkov, je primerno, da se zaračuna samo ena pristojbina na vlogo, kadar več oseb skupaj zaprosi za odobritev aktivne snovi ali za podaljšanje odobritve aktivne snovi.

(4) Da bi upoštevali posebne potrebe malih in srednje velikih podjetij v smislu Priporočila Komisije 2003/361/ES z dne 6. maja 2003 o opredelitvi mikro, malih in srednje velikih podjetij (2) (v nadaljnjem besedilu: MSP) s sedežem v Uniji, bi se za takšna podjetja morale uporabljati znižane pristojbine za odobritev aktivnih snovi, podaljšanje odobritve ali vključitev v Prilogo I k Uredbi (EU) št. 528/2012 in za izdajanje dovoljenj za biocidne proizvode ali njihovo podaljšanje. Stopnje znižanja bi morale upoštevati pomemben delež MSP v sektorju biocidov kot tudi interes, da bi se izognili pretiranim pristojbinam za druga podjetja, obenem pa bi morale zagotoviti, da bo delo Agencije v celoti financirano. Da bi odvrnili od vlaganja vlog za proizvode, ki vsebujejo aktivne snovi, ki izpolnjujejo eno od meril za zamenjavo, navedenih v členu 10(1) Uredbe (EU) št. 528/2012, in za takšne aktivne snovi, znižanja ne bi smela veljati za vloge za takšne biocidne proizvode ali aktivne snovi.

(5) Ob upoštevanju dela, ki ga mora Agencija opraviti za obravnavo pritožbe, vložene v skladu s členom 77 Uredbe (EU) št. 528/2012, je primerno, da se za takšne pritožbe zaračuna pristojbine v skladu s tretjim pododstavkom člena 77(1) navedene uredbe. Da pa bi se izognili kaznovanju oseb, ki vložijo utemeljene pritožbe, je primerno, da se take pristojbine vrnejo, če je pritožba utemeljena.

(6) Ob upoštevanju zmanjšane količine dela, ki ga mora Agencija opraviti v primerih, ko so vloge zavrnjene pred ali med validacijo ali umaknjene med ocenjevanjem, je primerno, da se v takih primerih omogoči delno vračilo pristojbin.

(7) Da bi spodbudili vlaganje vlog za odobritev aktivnih snovi, ki so primerna nadomestila za odobrene aktivne snovi, ki izpolnjujejo eno od meril za izključitev, navedenih v členu 5(1) Uredbe (EU) št. 528/2012, je primerno, da se za take zahtevke zagotovi nadomestilo za pristojbino.

(8) Pri pristojbinah za vloge za vključitev aktivnih snovi, ki ne vzbujajo zaskrbljenosti, v Prilogo I k Uredbi (EU) št. 528/2012 je treba upoštevati ocenjeno delo, ki ga mora opraviti Agencija za obravnavo takšnih vlog, kot tudi javni interes, da se omogoči odobritev proizvodov, ki vsebujejo take snovi.

(9) Da bi odvrnili od vlaganja vlog za odobritev ali podaljšanje odobritve aktivnih snovi, ki izpolnjujejo eno od meril za zamenjavo, navedenih v členu 10(1) Uredbe (EU) št. 528/2012, in vlog za odobritev ali podaljšanje proizvodov, za katere je potrebna primerjalna ocena v skladu s členom 23 Uredbe (EU) št. 528/2012, in da bi prispevali k financiranju oprostitev in znižanj iz te uredbe, je primerno, da se za takšne vloge omogoči višje pristojbine.

(10) Glede na potrebno delo Agencije za obravnavo zahtev za mnenje o razvrščanju sprememb v skladu z Izvedbeno uredbo Komisije (EU) št. 354/2013 z dne 18. aprila 2013 o spremembah biocidnih proizvodov, za katere je bilo izdano dovoljenje v skladu z Uredbo (EU) št. 528/2012 Evropskega parlamenta in Sveta (3), je primerno, da se za take zahteve zaračuna pristojbina. Da pa bi se v največji možni meri izognili kaznovanju vlagateljev upravičenih zahtev po razvrstitvi sprememb kot manjše ali upravne, je primerno odobriti znižanje pristojbine za vlogo za spremembo, ki temu sledi, če vloga vodi k priporočilu za razvrstitev spremembe kot upravne ali manjše spremembe.

(11) Glede na delo Agencije, potrebno za obravnavo vlog za vključitev na seznam zadevnih oseb iz člena 95 Uredbe (EU) št. 528/2012, je primerno, da se za takšne vloge zaračuna pristojbina. Obseg dela, potrebnega za takšne vloge, se lahko znatno razlikuje glede na to, ali je zadevna oseba predložila izjavo o dostopnosti podatkov ali novo dokumentacijo, saj bo v slednjem primeru Agencija morala preveriti, ali je dokumentacija v skladu s Prilogo II k Uredbi (EU) št. 528/2012 oziroma, kjer je to primerno, s Prilogo IIA k Direktivi 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (4). Primerno je, da se pristojbina ustrezno razlikuje.

(12) Glede na delo Agencije, potrebno za obravnavo zahtevkov po zaupnosti v skladu s členom 66(4) Uredbe (EU) št. 528/2012, je primerno, da se za take zahtevke zaračuna pristojbina.

(13) Ker se proračun Agencije pripravi in izvršuje v eurih in ker so v eurih predstavljeni tudi njeni računovodski izkazi v skladu s členom 19 Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (5), s členom 17 Uredbe Komisije (ES, Euratom) št. 2343/2002 z dne 23. decembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (6) in s členom 17 finančne uredbe Evropske agencije za kemikalije z dne 24. septembra 2008 (7), je primerno, da se pristojbine zaračunavajo izključno v eurih.

(14) Iz člena 80(3)(f) Uredbe (EU) št. 528/2012 izhaja, da bi bilo treba roke za plačilo pristojbin določiti ob upoštevanju rokov postopkov iz navedene uredbe.

(15) Pristojbine, določene v tej uredbi, bi bilo treba preverjati v ustreznih časovnih razmakih, da bi se pristojbine usklajevale s stopnjo inflacije in z dejanskimi stroški storitev, ki jih zagotavlja Agencija. Ti pregledi bi morali upoštevati pridobivanje izkušenj Agencije pri obravnavanju vlog v skladu s to uredbo in posledično povečano učinkovitost.

(16) Stalni odbor za biocidne pripravke iz člena 82(1) Uredbe (EU) št. 528/2012 ni sprejel mnenja o ukrepih iz te uredbe. Ker je bil izvedbeni akt potreben, je predsednik predložil osnutek izvedbenega akta odboru za pritožbe v nadaljnjo razpravo. Odbor za pritožbe ni izdal mnenja –

SPREJELA NASLEDNJO UREDBO:

POGLAVJE I

PRISTOJBINE

Člen 1

Pristojbine za delo v zvezi z aktivnimi snovmi

Agencija zaračuna pristojbine, določene v razpredelnici 1 Priloge I, za delo, ki ga mora opraviti v skladu z Uredbo (EU) št. 528/2012 v zvezi odobritvijo in podaljšanjem odobritve aktivnih snovi ter njihovo vključitvijo v Prilogo I k navedeni uredbi.

Člen 2

Pristojbine za delo v zvezi z dovoljenjem Unije za biocidne proizvode

Agencija zaračuna pristojbine, določene v razpredelnici 1 Priloge II, za delo, ki ga mora opraviti v skladu z Uredbo (EU) št. 528/2012 v zvezi z dovoljenjem Unije za biocidne proizvode.

Člen 3

Druge pristojbine

1. Agencija zaračuna pristojbine, določene v Prilogi III, za delo, ki ga mora opraviti v skladu z Uredbo (EU) št. 528/2012 v zvezi z določitvijo tehnične enakovrednosti, vlogami za medsebojno priznavanje, zahtevki za vključitev na seznam zadevnih oseb in zahtevki za zaupno obravnavo informacij, predloženimi Agenciji.

2. Agencija zaračuna letne pristojbine iz Priloge III za vsak biocidni proizvod ali družino biocidnih proizvodov, za katere Unija izda dovoljenje. Letna pristojbina zapade na prvo in vsako naslednjo obletnico začetka veljavnosti dovoljenja. Nanaša se na preteklo leto.

Člen 4

Pristojbine za pritožbe zoper sklep Agencije v skladu s členom 77 Uredbe (EU) št. 528/2012

1. Za vse pritožbe zoper sklep Agencije v skladu s členom 77 Uredbe (EU) št. 528/2012 Agencija zaračuna pristojbino, kot je določeno v Prilogi III.

2. Dokler Agencija ne prejme ustrezne pristojbine, se šteje, da Odbor za pritožbe ni prejel pritožbe.

3. Če Odbor za pritožbe meni, da je pritožba nesprejemljiva, se pristojbina ne vrne.

4. Agencija vrne pristojbino, zaračunano v skladu z odstavkom 1, če izvršni direktor Agencije sklep popravi v skladu s členom 93(1) Uredbe (ES) št. 1907/2006 Evropskega parlamenta in Sveta (8) ali če je pritožba rešena v dobro pritožnika.

Člen 5

Možnost povračila stroškov za nadomestila za odobrene aktivne snovi, ki izpolnjujejo eno od meril za izključitev

1. Ob predložitvi vloge Agenciji za odobritev aktivne snovi, ki je v smislu drugega pododstavka člena 5(2) Uredbe (EU) št. 528/2012 lahko primerno nadomestilo za odobreno aktivno snov, ki izpolnjuje eno od meril za izključitev v skladu s členom 5(1) navedene uredbe, lahko vlagatelj zahteva povračilo pristojbine, ki jo je treba plačati Agenciji.

2. Po prejemu mnenja Agencije v skladu s členom 8(4) Uredbe (EU) št. 528/2012, ki vsebuje tudi priporočilo o tem, ali je aktivna snov primerno nadomestilo v smislu drugega pododstavka člena 5(2) Uredbe (EU) št. 528/2012, Komisija odloči o zahtevku.

3. Kadar Komisija odloči, da je aktivna snov primerno nadomestilo, Agencija o tem obvesti vlagatelja in mu v celoti vrne pristojbino iz odstavka 1.

POGLAVJE II

PODPORA ZA MSP

Člen 6

Priznavanje statusa MSP

1. Pred predložitvijo vloge Agenciji za odobritev, podaljšanje ali vključitev aktivne snovi v Prilogo I k Uredbi (EU) št. 528/2012 ali za dovoljenje Unije za biocidni proizvod ali družino biocidnih proizvodov, predložene v skladu s členom 7(1), členom 13(1), členom 28(4), členom 43(1) oziroma členom 45(1) navedene uredbe, ki vsebuje zahtevek za znižanje za MSP, morebitni vlagatelj Agenciji predloži ustrezne elemente, ki dokazujejo upravičenost do takšnega znižanja na podlagi statusa MSP v smislu Priporočila 2003/361/ES.

2. V primeru vloge za odobritev, podaljšanje ali vključitev aktivne snovi v Prilogo I k Uredbi (EU) št. 528/2012 se o tem odloči glede na proizvajalca aktivne snovi, ki ga predstavlja morebitni vlagatelj. V primeru vloge za izdajo dovoljenja ali podaljšanje dovoljenja za proizvod se o tem odloči glede na morebitnega imetnika dovoljenja.

3. Agencija objavi seznam ustreznih elementov, ki jih je treba predložiti v skladu z odstavkom 1.

4. V roku 45 dni od prejema vseh ustreznih elementov iz odstavka 1 Agencija odloči, kateri status MSP, če sploh, se lahko prizna.

5. Priznanje statusa MSP za vloge, predložene v skladu z Uredbo (EU) št. 528/2012, velja dve leti.

6. V skladu s členom 77 Uredbe (EU) št. 528/2012 se zoper odločitev Agencije lahko vloži pritožba v skladu z odstavkom 4.

Člen 7

Znižanje pristojbin

1. Znižanje pristojbin, ki se plačajo Agenciji, kot je določeno v razpredelnici 2 Priloge I in razpredelnici 2 Priloge II, se odobri za MSP s sedežem v Uniji.

2. Znižanja pri vlogah za odobritev, podaljšanje odobritve ali vključitev aktivnih snovi v Prilogo I k Uredbi (EU) št. 528/2012 se odobri le, kadar aktivna snov ni možna snov za zamenjavo.

3. Znižanja pri vlogah za izdajo dovoljenja za biocidne proizvode ali podaljšanje dovoljenja se odobri le, kadar proizvod ne vsebuje aktivne snovi, ki je možna snov za zamenjavo.

POGLAVJE III

PLAČILA

Člen 8

Način plačila

1. Pristojbine, določene s to uredbo, se plačajo v eurih.

2. Plačilo se izvede šele po tem, ko Agencija izda račun.

3. Z odstopanjem od odstavka 2 se zapadla plačila v skladu s členom 4 izvedejo ob vložitvi pritožbe.

4. Plačila se izvedejo s prenosom na bančni račun Agencije.

Člen 9

Identifikacija plačila

1. Za vsako plačilo, z izjemo plačil iz člena 8(3), je treba v polju za sklic navesti številko računa.

2. Pri plačilih iz člena 8(3) je treba v polju za sklic navesti identiteto pritožnika(-ov) in, če je na voljo, številko sklepa, na katerega se pritožuje(-jo).

3. Če namena plačila ni mogoče ugotoviti, Agencija določi rok, v katerem mora plačnik pisno sporočiti namen plačila. Če Agencija pred iztekom roka ne prejme sporočila o namenu plačila, se plačilo šteje za neveljavno in zadevni znesek se vrne plačniku.

Člen 10

Datum plačila

1. Če ni drugače določeno, se pristojbine plačajo v 30 dneh od datuma, ko Agencija obvesti o računu.

2. Datum, na katerega je celotni znesek plačila položen na bančni račun Agencije, se šteje za datum plačila.

3. Plačilo se šteje za pravočasno, kadar je predložena dokumentacija, ki zadostno dokazuje, da je plačnik pred iztekom ustreznega roka dal nalog za prenos na bančni račun, naveden na računu. Potrditev naloga za prenos, ki ga izda finančna institucija, se šteje za zadostno dokazilo.

Člen 11

Nezadostno plačilo

1. Da je rok plačila upoštevan, se šteje samo, če je bila celotna pristojbina plačana pravočasno.

2. Kadar se račun nanaša na skupino transakcij, lahko Agencija kakršno koli nezadostno plačilo razporedi na katero koli ustrezno transakcijo. Merila za razporeditev plačil določi upravni odbor Agencije.

Člen 12

Vračilo preveč plačanih zneskov

1. Ureditve za vračilo preveč plačanih zneskov pristojbine določi izvršni direktor Agencije, objavljene pa so na spletišču Agencije.

Kadar pa je preveč plačani znesek nižji od 200 EUR in zadevna stran povračila ni izrecno zahtevala, se preveč plačani znesek ne vrne.

2. Preveč plačanih zneskov, ki niso bili povrnjeni, ni mogoče uporabiti za prihodnja plačila Agenciji.

Člen 13

Vračilo zneskov v primeru vlog, zavrnjenih pred ali med validacijo ali umaknjenih med ocenjevanjem

1. Agencija vrne 90 % plačane pristojbine, kadar se vloga za odobritev aktivne snovi ali izdajo dovoljenja za biocidni proizvod, predložena v skladu s členom 7(1) oziroma členom 43(1) Uredbe (EU) št. 528/2012, ali vloga za manjšo ali večjo spremembo proizvoda zavrne pred ali med fazo validacije.

2. Agencija vrne 75 % plačane pristojbine, kadar se vloga za odobritev aktivne snovi ali izdajo dovoljenja za biocidni proizvod, predložena v skladu s členom 7(1) oziroma členom 43(1) Uredbe (EU) št. 528/2012, ali vloga za večjo spremembo proizvoda umakne, preden je ocenjevalni pristojni organ Agenciji posredoval poročilo o oceni.

Plačana pristojbina se ne vrne, kadar je vloga umaknjena po tem, ko je ocenjevalni pristojni organ Agenciji že posredoval poročilo o oceni.

3. Ureditve za vračilo preostalega zneska plačniku določi izvršni direktor Agencije, objavljene pa so na spletišču Agencije.

POGLAVJE IV

KONČNE DOLOČBE

Člen 14

Povračilo stroškov poročevalcem

Članom Odbora za biocidne pripravke, ki delujejo kot poročevalci, se povrnejo stroški iz pristojbin, plačanih v skladu s členom 80(2) pristojnim organom držav članic, ki delujejo kot ocenjevalni pristojni organ.

Člen 15

Takse

1. Če Komisija poda pozitivno mnenje, lahko Agencija s sklepom upravnega odbora uvede takse za upravne ali tehnične storitve, ki jih zagotavlja v skladu z Uredbo (EU) št. 528/2012 na zahtevo stranke, da bi omogočila njeno izvajanje. Izvršni direktor Agencije lahko odloči, da se taksa ne zaračuna mednarodnim organizacijam ali državam, ki Agencijo zaprosijo za pomoč.

2. Takse se določijo v takšni višini, da krijejo stroške storitev, ki jih nudi Agencija, in ne presegajo zneska, potrebnega za kritje teh stroškov.

3. Takse se plačajo v 30 koledarskih dneh od datuma, ko Agencija pošlje obvestilo o računu.

Člen 16

Začasna ocena

Upravni odbor Agencije pri pripravi ocene celotnih odhodkov in prihodkov za naslednje proračunsko leto v skladu s členom (9) 96(5) Uredbe (ES) št. 1907/2006 vključi posebno začasno oceno prihodka od pristojbin in taks iz dejavnosti, ki so zaupane Agenciji v skladu z Uredbo (EU) št. 528/2012, ki je ločen od prihodka od kakršne koli subvencije Unije.

Člen 17

Pregled

Komisija letno pregleduje pristojbine in takse, določene v tej uredbi, glede na stopnjo inflacije, izračunane glede na evropski indeks cen življenjskih potrebščin, ki ga objavlja Eurostat. Prvi pregled se opravi najpozneje do 1. januarja 2015.

Komisija to uredbo tudi stalno pregleduje glede na nove pomembne informacije v zvezi s temeljnimi predpostavkami glede pričakovanih prihodkov in odhodkov Agencije. Najpozneje do 1. januarja 2015 Komisija pregleda to uredbo, da jo po potrebi spremeni, upoštevajoč zlasti sredstva, ki jih potrebujejo Agencija in pristojni organi držav članic za storitve podobnega značaja. Pregled upošteva vplive na MSP in preuči stopnje dovoljenega znižanje pristojbin za MSP, kjer je to primerno.

Člen 18

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 18. junija 2013 Za Komisijo Predsednik José Manuel BARROSO

(1) UL L 167, 27.6.2012, str. 1.

(2) UL L 124, 20.5.2003, str. 36.

(3) UL L 109, 19.4.2013, str. 4.

(4) UL L 123, 24.2.1998, str. 1.

(5) UL L 298, 26.10.2012, str. 1.

(6) UL L 357, 31.12.2002, str. 72.

(7) MB/53/2008 final.

(8) UL L 396, 30.12.2006, str. 1.

(9) UL L 396, 30.12.2006, str. 1.

PRILOGA I Pristojbine za aktivne snovi Razpredelnica 1 Standardne pristojbine Splošen opis naloge; ustrezna določba iz Uredbe (EU) št. 528/2012 Opis posebnega pogoja ali naloge Taksa (EUR) Odobritev aktivne snovi; člen 7(2) Pristojbina za prvo vrsto proizvoda, za katerega se odobri navedena aktivna snov 120 000 Dodatna pristojbina na dodatno vrsto proizvoda 40 000 Dodatna pristojbina za vrsto proizvoda (za prvo vrsto proizvoda in vsako dodatno vrsto proizvoda), če je aktivna snov možna snov za zamenjavo v skladu s členom 10 Uredbe (EU) št. 528/2012 20 000 Pristojbina za spremembo odobritve, razen za dodatno vrsto proizvoda 20 000 Podaljšanje odobritve; člen 13(3) Pristojbina za prvo vrsto proizvoda, za katerega se zahteva podaljšanje navedene aktivne snovi 15 000 Dodatna pristojbina na dodatno vrsto proizvoda 1 500 Dodatna pristojbina za prvo vrsto proizvoda, za katerega se zahteva podaljšanje navedene aktivne snovi v primeru, da je potrebna popolna ocena v skladu s členom 14(1) Uredbe (EU) št. 528/2012 25 000 Dodatna pristojbina na dodatno vrsto proizvoda v primeru, da je potrebna popolna ocena v skladu s členom 14(1) Uredbe (EU) št. 528/2012 2 500 Dodatna pristojbina za vrsto proizvoda (za prvo vrsto proizvoda in vsako dodatno vrsto proizvoda), če je aktivna snov možna snov za zamenjavo v skladu s členom 10 Uredbe (EU) št. 528/2012 20 000 Vključitev aktivne snovi v Prilogo I; člen 28 Pristojbina za prvo vključitev aktivne snovi v Prilogo I 10 000 Pristojbina za spremembo vključitve aktivne snovi v Prilogo I 2 000 Prijava v skladu s členom 3a Uredbe (ES) št. 1451/2007 Pristojbina za vsako kombinacijo snovi/vrste proizvoda Pristojbina za prijavo se odšteje od naslednje vloge v skladu s členom 7 Uredbe (EU) št. 528/2012 10 000

Razpredelnica 2 Znižanja pristojbin za vloge za odobritev, podaljšanje odobritve, vključitev aktivne snovi v Prilogo I, če je proizvajalec aktivne snovi MSP s sedežem v Uniji, razen kadar je aktivna snov možna snov za zamenjavo Vrsta podjetja Znižanje (% standardne pristojbine) Mikropodjetje 60 Malo podjetje 40 Srednje veliko podjetje 20

PRILOGA II Pristojbine za dovoljenje Unije za biocidne proizvode Razpredelnica 1 Standardne pristojbine Splošen opis naloge; ustrezna določba iz Uredbe (EU) št. 528/2012 Opis posebnega pogoja ali naloge Pristojbina (EUR) Dodelitev dovoljenja Unije, posamezen proizvod; člen 43(2) Pristojbina na proizvod, ki ni enak reprezentativnemu proizvodu oziroma enemu izmed njih, ki se ocenjuje z namenom odobritve snovi 80 000 Pristojbina na proizvod, ki je enak reprezentativnemu proizvodu oziroma enemu izmed njih, ki se ocenjuje z namenom odobritve snovi 40 000 Dodatna pristojbina na proizvod, kadar je potrebna primerjalna ocena v skladu s členom 23 Uredbe (EU) št. 528/2012 40 000 Dodatna pristojbina na proizvod, kadar je izdano začasno dovoljenje v skladu s členom 55(2) Uredbe (EU) št. 528/2012 10 000 Dodelitev dovoljenja Unije, družina biocidnih proizvodov; člen 43(2) Pristojbina na družino 150 000 Dodatna pristojbina na družino, kadar je potrebna primerjalna ocena v skladu s členom 23 Uredbe (EU) št. 528/2012 60 000 Dodatna pristojbina na družino, kadar je izdano začasno dovoljenje v skladu s členom 55(2) Uredbe (EU) št. 528/2012 15 000 Obvestilo Agenciji o dodatnem proizvodu v okviru družine biocidnih proizvodov; člen 17(6) Pristojbina na dodatni proizvod 2 000 Dovoljenje Unije za isti biocidni proizvod; člen 17(7) Pristojbina na proizvod, ki predstavlja „isti proizvod“ v smislu Izvedbene uredbe Komisije (EU) št. 414/2013 z dne 6. maja 2013 o podrobni določitvi postopka za izdajo dovoljenj za enake biocidne proizvode v skladu z Uredbo (EU) št. 528/2012 Evropskega parlamenta in Sveta (1) 2 000 Večja sprememba odobrenega proizvoda ali družine proizvodov; člen 50(2) Pristojbina na vlogo 40 000 Manjša sprememba odobrenega proizvoda ali družine proizvodov; člen 50(2) Pristojbina na vlogo 15 000 Upravna sprememba odobrenega proizvoda ali družine proizvodov; člen 50(2) Pristojbina na obvestilo 2 000 Priporočilo o razvrstitvi spremembe odobrenega proizvoda ali družine proizvodov; člen 50(2) Pristojbina na zahtevek v skladu z Uredbo (EU) št. 354/2013 Če je priporočilo, da se spremembo razvrsti kot upravno ali manjšo spremembo, se pristojbina za zahtevek odšteje od naslednje vloge ali priglasitve v skladu z Uredbo (EU) št. 354/2013 2 000 Podaljšanje dovoljenja Unije, posamezen proizvod; člen 45(3) Pristojbina na proizvod 5 000 Dodatna pristojbina na proizvod, kadar je potrebna popolna ocena v skladu s členom 14(1) Uredbe (EU) št. 528/2012 15 000 Dodatna pristojbina na proizvod, kadar je potrebna primerjalna ocena v skladu s členom 23 Uredbe (EU) št. 528/2012 40 000 Podaljšanje dovoljenja Unije, družina biocidnih proizvodov; člen 45(3) Pristojbina na družino proizvodov 7 500 Dodatna pristojbina na družino proizvodov, kadar je potrebna popolna ocena v skladu s členom 14(1) Uredbe (EU) št. 528/2012 22 500 Dodatna pristojbina na družino proizvodov, kadar je potrebna primerjalna ocena v skladu s členom 23 Uredbe (EU) št. 528/2012 60 000

Razpredelnica 2 Znižanja pristojbin za zahtevke za dodelitev in podaljšanje dovoljenja Unije za biocidne proizvode ali družine biocidnih proizvodov, če je morebitni imetnik dovoljenja MSP s sedežem v Uniji, razen kadar pripravek vsebuje aktivno snov, ki je možna snov za zamenjavo Vrsta podjetja Znižanje (% standardne pristojbine) Mikropodjetje 30 Malo podjetje 20 Srednje veliko podjetje 10 (1) UL L 125, 7.5.2013, str. 4.